Χωρίς προσωπικά δεδομένα



|  |  |
| --- | --- |
|  ΕΛΛΗΝΙΚΗ ΔΗΜΟΚΡΑΤΙΑ ΠΕΡΙΦΕΡΕΙΑ ΑΤΤΙΚΗΣ |  |
|  ΔΗΜΟΣ ΚΑΛΛΙΘΕΑΣ |  | Καλλιθέα, 21/03/2025 |
|  ΓΡΑΦΕΙΟ: ΝΟΜΙΚΗ ΥΠΗΡΕΣΙΑ |  | Αρ.Πρ.: |
|  Πληροφορίες: ΠΑΡΑΒΑΛΟΥ Μ. |  |  |
| Διεύθυνση:Τηλέφωνο: | Μαντζαγριωτάκη 76Καλλιθέα, 176 76213-2070398 | Προς: | Τον Πρόεδρο του Δημοτικού Συμβουλίου |
|  |  |  |  |
|  |  |  |  |
| Θέμα: | «Παράταση δωρεάν παραχώρησης χρήσης ακινήτου (διαμερίσματος-2ου ορόφου) επί της οδού Κ……………… στην Καλλιθέα, σε οικονομικά αδύνατο δημότη» |

 Κύριε Πρόεδρε,

 Σύμφωνα με τις διατάξεις του άρθρου 75 ν. 3463/2006, τομέας ε’ (Κοινωνικής Προστασίας και Αλληλεγγύης) περίπτωση 3, στους Δήμους, μεταξύ των άλλων, ανήκει και «*η μέριμνα για τη στήριξη αστέγων και οικονομικά αδυνάτων δημοτών, με την παραχώρηση δημοτικών και κοινοτικών οικοπέδων σε αυτούς ή με την παροχή χρηματικών βοηθημάτων, ειδών διαβίωσης και περίθαλψης σε κατοίκους που αντιμετωπίζουν σοβαρά προβλήματα διαβίωσης κατά τις προβλέψεις αυτού του Κώδικα».*

 Επίσης σύμφωνα με τις διατάξεις του άρθρου 94 ν. 3852/2010, παρ. 3.Β., στο ανωτέρω άρθρο 75 παρ. Ι του Κώδικα Δήμων και Κοινοτήτων υπό τον τομέα ε, στους Δήμους προστέθηκαν μεταξύ των άλλων και οι αρμοδιότητες : «*18.* ***Η δωρεάν παραχώρηση της χρήσης οικημάτων λόγω απορίας ή για άλλους σοβαρούς λόγους****, 19. Η αναγνώριση δικαιούχων στεγαστικής συνδρομής*.»

 Κατόπιν των ανωτέρω και σύμφωνα και με τις διατάξεις του άρθρου 185 παρ. 2 του Ν. 3463/2006 (Κώδικας Δήμων και Κοινοτήτων), όπως συμπληρώθηκε με το άρθρο 272 του Ν 3852/2010, με απόφαση του Δημοτικού ή Κοινοτικού Συμβουλίου επιτρέπεται να παραχωρείται δωρεάν η χρήση δημοτικών ή κοινοτικών ακινήτων σε οικονομικά αδύνατους δημότες - δικαιούχους στεγαστικής συνδρομής.

 Για τον κ. Μ. Χ.-Γ. του Ιωάννη, σύμφωνα με τα προσκομιζόμενα:

 α) το υπ’ αρ. πρωτ. 15973/20-03-2025 έγγραφο της Δ/νσης Κοινωνικής Πολιτικής του Τμήματος Υγείας και Κοινωνικής Προστασίας του Δήμου Καλλιθέας και

 β) την από 20-03-2025 έκθεση κοινωνικής έρευνας των Κοινωνικών Λειτουργών του Δήμου Καλλιθέας

προκύπτει ότι ο κ. Μ. Χ.-Γ., εξακολουθεί να αντιμετωπίζει σοβαρά προβλήματα υγείας, με αποτέλεσμα να αδυνατεί να αναλάβει οποιαδήποτε ευθύνη και λόγω των δυσκολιών που έχει αντιμετωπίσει από την παιδική του ηλικία, έχει μεγάλη αδυναμία να ανταπεξέλθει στις απαιτήσεις της ενήλικης ζωής και χρειάζεται μεγάλη στήριξη για να τα καταφέρει.

 Ήδη κατά το παρελθόν με τα από 28-01-2014, 15-12-2015, 06-03-2017, 30-04-2018, 24-06-2019, 07-09-2020, 05-07-2021, ιδιωτικά συμφωνητικά παραχωρήθηκε δωρεάν στους Μ. Χ.-Γ. του Ιωάννη και Μ. Ά.-Ρ. του Ιωάννη, η χρήση του διαμερίσματος (2ου ορόφου) πολυκατοικίας, που βρίσκεται στον Δήμο Καλλιθέας και επί της οδού Κ………………., επιφανείας 52,00 μ.τ., για χρονικό διάστημα ενός (1) έτους έκαστο, σε εκτέλεση των υπ’ αριθμ. 10/2014, 506/2015, 82/2017, 257/2018, 264/19-06-2019, 174/31-08-2020 και 90/15-06-2021 αποφάσεων του Δημοτικού Συμβουλίου.

Εν συνεχεία, με τα από 28-04-2023 και 17-04-2024 ιδιωτικά συμφωνητικά παραχωρήθηκε δωρεάν αποκλειστικά και μόνο στον Μ. Χ.-Γ. του Ιωάννη η χρήση του πιο πάνω αναφερόμενου διαμερίσματος (2ου ορόφου) πολυκατοικίας, για χρονικό διάστημα ενός (1) έτους (από 01/05/2023 έως 30/04/2024) και (από 01/05/2024 έως 30/04/2025), σε εκτέλεση των υπ’ αρ. 101/12-04-2023 και 110/28-03-2024 αποφάσεων του Δημοτικού Συμβουλίου.

 Λαμβάνοντας υπ’ όψη τα ανωτέρω, και έχοντας υπόψη τις ως άνω διατάξεις, παρακαλείται το Δημοτικό Συμβούλιο όπως **εγκρίνει την παράταση της δωρεάν παραχώρησης της χρήσης του ακινήτου** (διαμερίσματος-2ου ορόφου), επιφανείας μ.τ. κτίσματος 52,00, που βρίσκεται στην Καλλιθέα σε πολυκατοικία της οδού **Κ…………………..**, αποκλειστικά και μόνο στον **Μ. Χ.-Γ.** του Ιωάννη, ως πληρών τις νόμιμες προϋποθέσεις της παράτασης της δωρεάν παραχώρησης.

 Το πιο πάνω περιγραφόμενο ακίνητο (διαμέρισμα) περιήλθε στην ιδιοκτησία του Δήμου μας, με το υπ’ αριθμ. 20.203/01-12-1986 συμβόλαιο δωρεάς εν ζωή ψιλής κυριότητας διαιρεμένης οριζοντίου ιδιοκτησίας, της συμβολαιογράφου Καλλιθέας Γεν. Αθητάκη – Ζούκα.

 Οι όροι της παράτασης της δωρεάν παραχώρησης της χρήσης του ακινήτου (διαμερίσματος-2ου ορόφου), εξακολουθούν να είναι οι ακόλουθοι:

1. Η χρήση των χώρων του ανωτέρω περιγραφόμενου διαμερίσματος από τον «δικαιούχο», γίνεται χωρίς αντάλλαγμα και για χρονικό διάστημα ενός (1) έτους, από την υπογραφή του σχετικού ιδιωτικού συμφωνητικού.
2. Ο «Δήμος Καλλιθέας» δύναται να ανακαλέσει την απόφαση για την παράταση της δωρεάν παραχώρησης της χρήσης του ακινήτου (διαμερίσματος 2ου ορόφου) προς τον «δικαιούχο», με τον ίδιο τρόπο, δηλαδή με απόφαση του Δημοτικού Συμβουλίου, ύστερα από έγγραφη ειδοποίησή του προ ευλόγου χρονικού διαστήματος.
3. Ο «Δήμος Καλλιθέας» δύναται επίσης να ανακαλέσει την απόφαση για την παράταση της δωρεάν παραχώρησης της χρήση του παραχωρούμενου διαμερίσματος, με απόφαση του Δημοτικού Συμβουλίου, σε περίπτωση παύσεως συνδρομής των προϋποθέσεων που αναφέρονται στην από 20/03/2025 Έκθεση Κοινωνικών Λειτουργών του Δήμου προς το πρόσωπο του δικαιούχου.
4. Για την στέγασή του ο «δικαιούχος» θα χρησιμοποιεί όλους τους χώρους του διαμερίσματος (κύριους και βοηθητικούς).
5. Οποιαδήποτε εν συνεχεία της εγκατάστασης του «δικαιούχου» διαρρύθμισης του παραχωρούμενου διαμερίσματος, θα τελεί υπό την προηγούμενη έγκριση του Δήμου Καλλιθέας, θα εκτελείται με δαπάνες του «δικαιούχου» και θα παραμένει μετά τη λήξη της παραχώρησης προς όφελος του ακινήτου, χωρίς κανένα δικαίωμα του «δικαιούχου» για αφαίρεση ή αποζημίωση.
6. Ο «Δήμος Καλλιθέας» έχει την υποχρέωση για την κάλυψη των λειτουργικών δαπανών του ακινήτου (διαμερίσματος), όπως καταβολή των κοινόχρηστων δαπανών που αναλογούν επί των πάση φύσεως δαπανών επισκευής, συντήρησης και λειτουργίας κοινόχρηστων χώρων και εγκαταστάσεων, συμπεριλαμβανόμενης και της δαπάνης αμοιβής του εν γένει προσωπικού της πολυκατοικίας.
7. Η δαπάνη της λειτουργίας και τακτικής συντήρησης της κεντρικής θέρμανσης, όπως επιμερίζεται από τις διατάξεις του κανονισμού της πολυκατοικίας, βαρύνει τον «Δήμο Καλλιθέας» κατά την αναλογία που αντιστοιχεί στο παραχωρούμενο διαμέρισμα, ο οποίος και υποχρεούται κάθε μήνα, κατά τον οποίο λειτουργεί η κεντρική θέρμανση, στην προκαταβολή της στο διαχειριστή της πολυκατοικίας επί αποδείξει. Την υποχρέωση αυτή έχει ο «Δήμος Καλλιθέας» είτε κάνει χρήση της κεντρικής θέρμανσης είτε όχι, επειδή απουσιάζει από το μίσθιο ή για άλλους λόγους, εκτός αν διαφορετικά ρυθμίζεται στον Κανονισμό.
8. O «Δήμος Καλλιθέας» θα αναλάβει με δικά του έξοδα, την εξόφληση των σχετικών λογαριασμών με ΔΕΗ και ΕΥΔΑΠ.
9. Ο «δικαιούχος» δε δικαιούνται να παραχωρεί σε οποιονδήποτε τρίτο τη χρήση τμήματος ή του συνόλου του διαμερίσματος με ή χωρίς αντάλλαγμα και δεν επιτρέπεται να μεταβάλλει την ως άνω χρήση του ακινήτου.
10. Ο «δικαιούχος» υποχρεούται να κάνει καλή χρήση του παραχωρούμενου διαμερίσματος και να εφαρμόζει τον Κανονισμό της Πολυκατοικίας ο οποίος δεσμεύει και αυτόν και να τηρεί τους κανόνες κοινής ησυχίας. Απαγορεύεται στον «δικαιούχο» η τοποθέτηση οποιονδήποτε αντικειμένων στους διαδρόμους ή κοινόχρηστους εν γένει χώρους της πολυκατοικίας, καθώς επίσης και η τοποθέτηση στο παραχωρούμενο ακίνητο (διαμέρισμα) μηχανημάτων ή εύφλεκτων υλών ή αντικειμένων που μπορούν να βλάψουν ή να ρυπάνουν το διαμέρισμα ή τους κοινόχρηστους χώρους της πολυκατοικίας.
11. Ο «δικαιούχος» οφείλει να κάνει καλή χρήση του παραχωρούμενου ακινήτου, των δαπέδων, χρωματισμών των τοίχων κ.λπ. και των εγκαταστάσεων αυτού καθώς και των κοινόχρηστων χώρων, ευθυνόμενος άλλως σε άμεση και έντεχνη και με τα ίδια υλικά αποκατάσταση κάθε φθοράς ή βλάβης. Για όλη τη διάρκεια της παραχώρησης ο «Δήμος Καλλιθέας» δεν έχει καμία υποχρέωση συντήρησης, αντικατάστασης ή επισκευής ζημιών ή βλαβών του παραχωρούμενου ακινήτου, των εγκαταστάσεων και του εξοπλισμού του, για τα οποία αποκλειστική ευθύνη έχει ο «δικαιούχος». Ομοίως ο «δικαιούχος» υποχρεούται να διατηρεί το παραχωρούμενο ακίνητο καθαρό και να το χρησιμοποιεί σύμφωνα με τη χρήση του και να ενημερώνει το «Δήμο Καλλιθέας» για τυχόν κινδύνους ή ζημιές του ακινήτου.

 Από την απόφαση αυτή δεν θα προκληθεί δαπάνη σε βάρος του τρέχοντος προϋπολογισμού του Δήμου.

# Συνημμένα

-υπ΄ αριθμ. πρωτ. 15973/20-03-2025 υπηρεσιακό σημείωμα της Δ/νσης Κοινωνικής Πολιτικής του Τμήματος Υγείας και Κοινωνικής Προστασίας του Δήμου Καλλιθέας

-η από 20-03-2025 Έκθεση Κοινωνικής Έρευνας της Κοινωνικής Λειτουργού του Δήμου Καλλιθέας

 Εσωτ. διανομή Ο Δ Η Μ Α Ρ Χ Ο Σ

- Νομική Υπηρεσία

 ΚΩΣΤΑΣ ΑΣΚΟΥΝΗΣ